Imamen Abu Hassan fra Odense høres på skjulte optagelser forklare, hvordan man skal snyde kommunen for at få en lejlighed.

Baggrund for programserien 'Moskeerne bag sløret' TV 2 sætter med programserien ’Moskeerne bag sløret’ fokus på, om en række udvalgte moskeer modvirker eller medvirker til integration. Læs om hvordan TV 2 har arbejdet med programmerne og en række af de overvejelser, TV 2 har gjort sig i den forbindelse.

Lyv om at I har penge og få kommunen til at betale jeres lejlighed.

Det er budskabet fra den odenseanske imam Abu Hassan, da han under en køretur forklarer TV 2s muldvarpe-par ’Fatma’ og ’Mohammed’, hvordan de får mest muligt ud af kommunen.

Det viser skjulte optagelser, som er en del af tredje afsnit af programserien ’Moskeerne bag sløret’.

’Fatma’ og ’Mohammeds’ dækhistorie er, at de som muslimsk par lige er kommet til Danmark, og at de bor i en lejlighed i Gellerup, som de betaler for med deres egen, medbragte formue.

Da de møder Abu Hassan ved moskeen på Ørbækvej i Odense, Det Islamiske Trossamfund Fyn, tilbyder han dem et lift til banegården, og under køreturen begynder imamen uopfordret at forklare dem, hvordan de får mest muligt ud af kommunen.

- I skal tage til noget, der hedder borgerservice. Så siger I: ’Vi er kommet til landet for nylig, og vi vil gerne have et hjem. Vi har ingenting’, forklarer Abu Hassan på de skjulte optagelser.

Abu Hassan forklarer, at det er et problem, hvis de fortæller kommunen, at de ejer noget, fordi kommunen - ifølge imamen - så vil kræve, at de bruger deres egne penge på en lejlighed.

- Man skal ikke fortælle dem, at man ejer noget. Gør man det, er det et problem. Så vil de spørge, hvor du har penge til huslejen fra. Altså siden du har råd til det. Forstår du det?

- I er kommet hertil, jeres situation er den, at I intet har, og I vil have et hus. ’Men hvor sover I så?’ I bor hos nogle venner midlertidigt. I er hos dem i et par dage. I har ikke en lejlighed. I vil have en lejlighed. Så får i en lejlighed med det samme. Sådan er loven. Jeg kender den, lyder det fra imamen.

Bliver politianmeldt for socialt bedrageri

TV 2 har vist de skjulte optagelser til Odense Kommune, som nu vil anmelde imamen Abu Hassan til politiet for opfordring til socialt bedrageri.

Det fortæller Hanne Sørud, koncernchef for Borgerservice i Odense Kommune.

- En stor del af det arbejde, vi laver i beskæftigelses- og socialforvaltningen handler om at bevilge og udbetale en lang række ydelser, vel at mærke til de mennesker, der har ret til at få dem. Derfor er det stærkt provokerende at konstatere, at der går nogen rundt og siger, at man ikke skal forholde sig til de regler, der er, men bare snyde sig til de her penge, siger hun.

Hanne Sørud erkender, at det kan være svært for kommunen at vide, om nytilkomne har en formue med sig.

- Vi er jo ikke CIA, så vi udsætter jo ikke folk for en løgnedetektor. Det rammer jo ind i lige præcis er det, der er kernen og grund til, at vi har valgt en politianmeldelse, nemlig den tillid, som vi faktisk har valgt at bygge Danmark op omkring.

Imamen Abu Hassan har tidligere markeret sig som fortaler for integration, og han har været indstillet til Vollsmoses integrationspris. Hans status i miljøet er derfor også en af grundene til, at Odense Kommune vælger at anmelde ham.

- Vi synes ikke, at det kan gå ubetalt hen, at der går nogen rundt med myndighed og autoritet og opfordrer til at bryde landets love, for vi mener, at det er det, han gør, siger Hanne Sørud.

Imam: Det passer ikke

Hovedpersonen selv, Abu Hassan, mener ikke, at de skjulte optagelser tegner et retvisende billede af situationen. Han påstår, at TV 2s muldvarpe fortalte ham, at de ikke havde en lejlighed, og at de ikke havde penge nok.

- De udlagde sagen anderledes. De sagde, de ikke havde en bolig. Havde de en lejlighed med kontrakt, havde de ikke brug for at spørge mig - og jeg havde heller ikke sagt, de skulle henvende sig til kommunen, siger Abu Hassan til TV 2.

På optagelserne høres Abu Hassan dog sige, at parret ikke skal fortælle kommunen, at de ejer noget.

- Jeg fortalte dem mange flere ting end kun det der. Jeg sagde, at hvis de henvender sig til kommunen, skal de fortælle den fulde situation, og at de ikke har penge nok, forklarer Abu Hassan.

Stormoske-projekt skrinlagt

TV 2 har i forbindelse med programserien ’Moskeerne bag sløret’ dokumenteret, hvordan imamer i flere moskeer i Aarhus rådgiver TV 2s kvindelige muldvarp om blandet andet at acceptere, at hendes mand kræver sex mod hendes vilje og at manden gifter sig med en kone mere.

Ligeledes er det dokumenteret, hvordan imamer i Grimhøjmoskeen i Aarhus underviser i sharia-lovens regler for stening og pisk samt forklarer, hvordan man skal slå sine børn, hvis ikke de beder til gud og at kvinder ikke må tage job, hvor der er mænd til stede.

Senest blev det afsløret, at Fredens Moske, der kalder sig selv moderat, havde et såkaldt sharia-råd, der afgør hvorvidt muslimske ægtepar kan blive skilt.

Som konsekvens af afsløringen i Fredens Moske annoncerede moskeen, at sharia-rådet er blevet nedlagt med øjeblikkelig virkning. Yderligere meddelte Aarhus' borgmester, Jacob Bundsgaard (S), at kommunen skrinlægger planerne om en stormoske i Aarhus, der har været 17 år undervejs.

TV 2 har vist de skjulte optagelser til Odense Kommune, som øjeblikkeligt har valgt at anmelde imamen til politiet. Posted by TV 2 NYHEDERNE on Monday, March 7, 2016

Få det fulde overblik over TV 2s afsløringer i tidslinjen herunder: